Diari Oficial de la Generalitat Valenciana


Sumari del DOGV 3994, del 08-05-2001 (2001/4215)

ORDRE de 2 de maig de 2001, de la Conselleria de Cultura i Educació, per la qual es modifica parcialment l'Ordre de 3 d'abril de 1998, de la Conselleria de Cultura, Educació i Ciència, que regula el procediment d'admissió de l'alumnat als centres d'Educació Infantil, Educació Primària i Educació Secundària de la Comunitat Valenciana, sostinguts amb fons públics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2001/05/02/(1)/dof/vci/html**

### Dades del document

Número de DOGV
:   3994

Data del DOGV
:   08-05-2001

Secció del DOGV
:   I. DISPOSICIONS GENERALS

Número del document
:   2001/4215


Data del document
:   02-05-2001

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * ensenyament secundari
    * alumnat
    * ensenyament primari
    * legislació
    * educació preescolar
    * alumne
    * accés a l'educació

ORDRE de 2 de maig de 2001, de la Conselleria de Cultura i Educació, per la qual es modifica parcialment l'Ordre de 3 d'abril de 1998, de la Conselleria de Cultura, Educació i Ciència, que regula el procediment d'admissió de l'alumnat als centres d'Educació Infantil, Educació Primària i Educació Secundària de la Comunitat Valenciana, sostinguts amb fons públics. [2001/X4215]
  
El Decret 87/2001, de 24 d'abril (DOGV de 30 d'abril), de Govern Valencià, modifica parcialment el Decret 27/1998, de 10 de març (DOGV de 26 de març), pel qual es regula l'admissió de l'alumnat als centres docents no universitaris de la Comunitat Valenciana sostinguts amb fons públics i autoritza el conseller de Cultura i Educació, en la seua disposició final primera, per al desenrotllament del que s'hi establix.
  
La citada disposició preveu que la promoció del primer al segon cicle de l'Educació Infantil es desenrotlle mitjançant un nou procés d'admissió. Així mateix, regula la situació de l'alumnat que, a més d'estar escolaritzat en Educació Secundària Obligatòria, vulga seguir escolaritzat al propi centre i accedir als llocs escolars vacants d'este en el primer curs de Batxillerat, de les modalitats d'Humanitats i Ciències Socials i de Ciències de la Naturalesa i de la Salut.
  
L'article 9.6 del Decret 27/1998, conformement al que es preveu en la disposició addicional tercera, punt 4, de la Llei Orgànica 9/1995, de 20 de novembre, establix que aquells alumnes que cursen simultàniament ensenyaments reglats de música o de dansa i ensenyaments de règim general tindran prioritat per a l'admissió als centres que impartisquen dits ensenyaments de règim general que determine la Conselleria de Cultura i Educació.
  
Fent ús de l'autorització concedida, esta ordre precisa els diversos aspectes procedimentals de l'admissió de l'alumnat referit.
  
En virtut d'això i, fent ús de les competències que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Únic
  
Es modifiquen els apartats segon, onze, vint-i-nou i trenta-nou de l'Ordre de 3 d'abril de 1998, de la Conselleria de Cultura, Educació i Ciència, per la qual es regula el procediment d'admissió de l'alumnat als centres d'Educació Infantil, Educació Primària i Educació Secundària de la Comunitat Valenciana, sostinguts amb fons públics, publicada en el DOGV de 8 d'abril de 1998, de manera que queden redactats en els següents termes:
  
Segon
  
1. L'accés, per primera vegada, a qualsevol centre docent, en un nivell sostingut totalment o parcialment amb fons públics, que impartisca algun dels ensenyaments citats en l'apartat anterior requerirà procés d'admissió, llevat del que es disposa en el punt 3 d'este apartat.
  
2. El canvi de curs, cicle, etapa o nivell educatiu, dins del mateix centre o recinte escolar, i fins a l'acabament de l'Educació Bàsica, no requerirà procés d'admissió, excepte el canvi del primer al segon cicle de l'Educació Infantil.
  
3. L'accés, per primera vegada, a un centre que impartisca Educació Primària o Educació Secundària Obligatòria no requerirà procés d'admissió, quan es tracte d'alumnes procedents d'un centre que impartisca el segon cicle d'Educació Infantil o Educació Primària, respectivament, sempre que s'haja efectuat l'adscripció a què es referix l'article 10 del Decret 27/1998, de 10 de març, de Govern Valencià, pel qual es regula l'admissió de l'alumnat als centres docents no universitaris de la Comunitat Valenciana sostinguts amb fons públics, modificat pel Decret 87/2001, de 24 d'abril, (DOGV de 30 d'abril), i hi haja prou places.
  
4. No obstant el que s'establix en els punts anteriors, serà requisit imprescindible, per a la promoció d'Educació Primària a Educació Secundària Obligatòria, que els pares o tutors de l'alumnat confirme plaça, per mitjà de la presentació de la corresponent sol·licitud al propi centre, i en el termini que determine cada Direcció Territorial de Cultura i Educació, segons el model oficial que s'aprova com annex I a la present ordre.
  
5. En el supòsit que l'adscripció es produïsca d'un o més centres docents a dos o més centres, els pares o tutors dels alumnes procedents del centre d'Educació Primària han de fer constar en la sol·licitud de confirmació de plaça, i per ordre de preferència, els centres de Secundària als quals opten. A la dita sol·licitud cal acompanyar la documentació que se cita en els apartats del quinze al vint-i-quatre d'esta ordre.
  
Els directors o titulars dels centres d'Educació Primària han de remetre la documentació de l'alumnat que finalitze els estudis en el corresponent curs escolar al centre d'Educació Secundària sol·licitat en primer lloc, juntament amb la relació nominal dels sol·licitants, la qual ha d'anar acompanyada de les sol·licituds de confirmació de plaça i de la documentació referida en el paràgraf anterior, que els pares o tutors hagen aportat.
  
Els directors territorials de Cultura i Educació han de designar un inspector d'Educació perquè col·labore amb els directors dels centres afectats per l'adscripció, en l'assignació d'un lloc escolar.
  
En el supòsit dels centres concertats, el director territorial de Cultura i Educació competent ha de designar un coordinador a proposta dels titulars dels centres d'Educació Secundària implicats.
  
Les actuacions dels directors i titulars dels centres, així com de l'inspector o coordinador, han d'assegurar, en tot cas, d'assegurar un lloc escolar a tots els alumnes procedents d'un centre adscrit, llevat que l'alumne haja optat per no exercir el seu dret a confirmar plaça.
  
Els òrgans competents en l'admissió d'alumnat dels centres d'Educació Secundària citats han d'assignar les places als alumnes que les hagen sol·licitades en primer lloc, aplicant els criteris i les puntuacions establides en el capítol IV del Decret 27/1998, de 10 de març, de Govern Valencià, pel qual es regula l'admissió de l'alumnat als centres docents no universitaris de la Comunitat Valenciana sostinguts amb fons públics, modificat pel Decret 87/2001, de 24 d'abril.
  
Finalitzada esta primera fase, han de remetre les vacants o, si s'escau, les sol·licituds de confirmació de plaça sense atendre, a l'inspector o coordinador, segons corresponga, el qual haurà de convocar els directors o titulars, respectivament, dels centres de Secundària afectats per tal d'assignar les vacants disponibles als sol·licitants que no hagueren obtingut plaça al centre de primera opció. Esta assignació de lloc escolar s'ha d'efectuar, igualment que l'anterior, atenent la prioritat que consta en la sol·licitud de confirmació de plaça, així com els criteris i puntuacions establits en el capítol IV del Decret 27/1998, de 10 de març, modificat pel Decret 87/2001, de 24 d'abril.
  
Al tauler d'anuncis de cada centre adscrit s'han de publicar les llistes provisionals d'assignació de llocs escolars, en les quals s'ha d'incloure l'alumnat afectat per l'adscripció.
  
En el termini de tres dies hàbils podran formular-se, davant el director o titular del centre d'Educació Secundària sol·licitat en primer lloc, les reclamacions que s'estimen oportunes, les quals han de resoldre's en el termini de 5 dies hàbils. Transcorregut este termini, es publicaran als taulers d'anuncis dels centres les llistes definitives d'assignació de llocs escolars.
  
6. L'accés a una modalitat de Batxillerat o a un determinat cicle formatiu de Formació Professional de grau mitjà requerirà, en tot cas, procés d'admissió, amb independència que l'alumne ja estiga cursant altres ensenyaments, fins i tot no obligatoris, al mateix centre. El canvi de curs en la modalitat o cicle per al qual haja sigut admés no requerirà nou procés d'admissió.
  
Onze
  
1. En Educació Infantil i Ensenyaments Bàsics, els centres docents han d'oferir totes les les places del primer curs del nivell inferior sostingut totalment o parcial amb fons públics de què disposen, llevat que tinguen adscrit un centre d'acord amb el procediment que s'establix en l'article 10 del Decret 27/1998, de 10 de març, modificat pel Decret 87/2001, de 24 d'abril, i en l'apartat tercer d'esta ordre. En tot cas, han d'oferir totes les places de primer curs del segon cicle d'Educació Infantil, si disposen de dits ensenyaments. Així mateix hauran d'oferir, si n'hi ha, les vacants dels cursos restants.
  
En Batxillerat i Cicles Formatius de Grau Mitjà de la Formació Professional Específica, els centres docents sostinguts totalment o parcial amb fons públics en dits ensenyaments, han d'oferir, una vegada deduïts els llocs escolars de l'alumnat repetidor, totes les places del primer curs com a vacants, sense perjudici del dret a la continuïtat al propi centre de l'alumnat que vulga cursar la modalitat de Ciències de la Naturalesa i de la Salut, i d'Humanitats i Ciències Socials, la regulació de les quals es desenrotlla en l'apartat 29 de la presente ordre.
  
2. Per a determinar les vacants, es descomptaran prèviament, quan n'hi haja:
  
· Les places escolars reservades per a l'alumnat del propi centre, en els casos establits en esta ordre, excepte en el primer curs dels ensenyaments postobligatoris segons es determina en el punt anterior.
  
· Les assignades a l'alumnat procedent dels centres adscrits, sempre que haja demanat la confirmació de plaça.
  
· Les corresponents a l'alumnat escolaritzat per raons de transport escolar, conformement al que s'establix en la disposició addicional sexta del Decret 27/1998, de 10 de març, modificat pel Decret 87/2001, de 24 d'abril.
  
· Les assignades per les comissions d'escolarització a l'alumnat amb necessitats educatives especials i els que pertanyen a minories les condicions socials extremes de les quals dificulten la seua integració escolar i l'escolarització de les quals haja sigut prèviament decidida conformement amb el que s'establix en l'apartat sext, 3, k) d'esta ordre.
  
3. Les vacants a oferir per a cada curs i modalitat lingüística les determinaran:
  
· La direcció dels centres públics, respecte de l'Educació Infantil, Primària i Primer Cicle d'Educació Secundària Obligatòria, quan esta s'ubique en col·legis de Primària.
  
· La titularitat dels centres concertats respecte de tots els nivells.
  
· La Direcció Territorial de Cultura i Educació respecte dels centres d'Educació Secundària de titularitat de l'administració Pública.
  
4. Les relacions de llocs escolars disponibles, que s'ajustaran als annexos V a IX d'esta ordre, s'han de remetre a la Comissió d'Escolarització i han de ser exposades de forma visible als taulers d'anuncis del centre, en el termini establit.
  
Vint-i-nou
  
1. Als centres en què el nombre de sol·licituds siga superior al de places disponibles, l'òrgan competent per a l'admissió d'alumnes ha d'assignar a cada una d'aquelles la puntuació que hi corresponga, d'acord amb el barem establit en el capítol IV del Decret 27/1998, de 10 de març, modificat pel Decret 87/2001 de 24 d'abril, i ordenar-les d'acord amb la puntuació obtinguda.
  
2. En l'assignació de vacants en el primer curs de Batxillerat en les modalitats d'Humanitats i Ciències Socials i de Ciències de la Naturalesa i de la Salut, l'òrgan competent per a l'admissió de l'alumnat ha de procedir de la següent manera:
  
· En primer lloc, ha d'assignar les vacants a l'alumnat procedent del propi institut que haja sol·licitat la continuïtat al mateix centre.
  
· A continuació, ha d'assignar les vacants disponibles, si s'escau, a la resta dels sol·licitants.
  
En el cas que en algun dels supòsits anteriors, hi haja més sol·licitants que vacants disponibles, s'haurà d'aplicar el que disposa el capítol IV del Decret 27/1998, de 10 de març, modificat pel Decret 87/2001, de 24 d'abril, i ordenar les sol·licituds d'acord amb la puntuació obtinguda en la corresponent baremació.
  
3. La prioritat d'accés als centres que determine la Conselleria de Cultura i Educació, regulada en l'apartat 6 de l'article 9 del Decret 87/2001, de 24 d'abril, s'ha d'aplicar, si és procedent, una vegada assignades les vacants disponibles a l'alumnat que tinga dret a la continuïtat al centre.
  
4. Els empats que, si es dóna el cas, s'hi produïsquen, s'han de dirimir aplicant els criteris previstos en l'article 21 del citat decret.
  
Trenta-nou
  
1. La Direcció General de Centres Docents podrà autoritzar la creació de grups específics d'alumnat esportista d'elit en centres ordinaris.
  
2. Així mateix, es podran constituir en centres ordinaris grups específics d'alumnes que cursen simultàniament ensenyaments reglats de música o de dansa i ensenyaments de règim general.
  
3. Estos grups s'han de constituir preferentment en centres amb dotacions esportives especials o en aquells que estiguen ubicats a les proximitats de les instal·lacions en què l'alumnat efectue els seus entrenaments o curse els citats ensenyaments artístics.
  
4. En estos grups, l'alumnat que acredite ser esportista d'elit o que cursa simultàniament ensenyaments reglats de música o de dansa i ensenyaments de règim general, segon el cas, s'ha de baremar en primer lloc. Si encara hi resten vacants, s'ha de procedir a baremar els altres alumnes que no reunisquen dits requisits per a comptar amb dita prioritat.
  
DISPOSICIÓ ADDICIONAL
  
El que s'establix en l'apartat segon, punt 2 d'esta ordre serà d'aplicació als col·legis públics tant sols al curs escolar 2001/2002.
  
DISPOSICIONS FINALS
  
Primera
  
S'autoritza la Direcció General de Centres Docents perquè dicte les resolucions que siguen procedents per a l'aplicació del que s'establix en la present ordre.
  
Segona
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 2 de maig de 2001
  
El conseller de Cultura i Educació,


Còpia Permalink ELI